ხოროსანი
ხოროსანი (ლათ. Artemisia cina) — სამკურნალო მრავალწლოვანი მცენარე რთულყვავილოვანთა ოჯახის ავშანის გვარის. ნახევრად ბუჩქია, სუსტად შეფოთლილი, ძირში გახევებული მოწითალო-მოყვითალო (შემოდგომით) ღეროები აქვს. ხოროსნის სიმაღლე 25 — 70 სანტიმეტრია. ქვედა ფოთლები ფრთართული და ვიწროხაზურია, მორუხო, ზედა — მარტივი, ხაზური და ღია მწვანე. მოყვითალო წვრილი კალთები კვერცხისებრია, წებოვანი მეჭეჭები აყრია, ქაფურის სუნი აქვს. ხოროსანი კავკასიაში არ იზრდება. გავრცელებულია მხოლოდ შუა აზიის ველებზე. ყვავის შუა სექტემბერში, თესლი მწიფდება ოქტომბერ-ნოემბერში; ფოთოლი, ნორჩი ღერო და განსაკუთრებით ყვავილი შეიცავს ტერპენოიდ სანტონინს. გაუშლელი კალთები, რომელიც ცნობილია ხორასნის თესლის სახელით, იხმარება სამკურნალოდ.